Document ID: 32015D0206

IZVEDBENI SKLEP KOMISIJE (EU) 2015/206
z dne 9. februarja 2015
o odobritvi učinkovite zunanje osvetlitve z uporabo svetlečih diod podjetja Daimler AG kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil (1) in zlasti člena 12(4) Uredbe,
ob upoštevanju naslednjega:
(1)
Proizvajalec Daimler AG (v nadaljnjem besedilu: vložnik) je 14. novembra 2013 predložil vlogo za odobritev učinkovite zunanje osvetlitve z uporabo svetlečih diod (LED) kot svežnja inovativne tehnologije. Popolnost vloge je bila ocenjena v skladu s členom 4 Izvedbene uredbe Komisije (EU) št. 725/2011 (2). Komisija je ugotovila, da v izvirniku vloge manjkajo nekateri pomembni podatki, in vložnika pozvala, naj vlogo dopolni. Vložnik je zahtevane podatke predložil 14. maja 2014. Vloga je štela za popolno in obdobje, ki ga ima Komisija na voljo za oceno vloge, je začelo teči na dan po uradnem prejemu popolnih podatkov, tj. 15. maja 2014.
(2)
Vloga je bila ocenjena v skladu s členom 12 Uredbe (ES) št. 443/2009, Izvedbeno uredbo (EU) št. 725/2011 in tehničnimi smernicami za pripravo vlog za odobritev inovativnih tehnologij v skladu z Uredbo (ES) št. 443/2009 (v nadaljnjem besedilu: tehnične smernice) (3).
(3)
Vloga se nanaša na učinkovito zunanjo osvetlitev z uporabo svetlečih diod v žarometih za kratki svetlobni pramen, žarometih za dolgi svetlobni pramen, sprednjih pozicijskih svetilkah in svetilkah za osvetlitev registrske tablice. Ta tehnološki sveženj je podoben tistemu, ki je bil odobren kot ekološka inovacija v Izvedbenih sklepih Komisije 2013/128/EU (4) in 2014/128/EU (5). Opozoriti je treba tudi, da vloga podjetja Daimler AG temelji na poenostavljenem pristopu, ki je opisan v tehničnih smernicah (tako kot vloga, ki je bila predhodno odobrena z Izvedbenim sklepom 2014/128/EU), medtem ko je vloga, ki je bila odobrena z Izvedbenim sklepom 2013/128/EU, temeljila na celostnem pristopu.
(4)
Komisija ugotavlja, da informacije iz vloge dokazujejo, da so pogoji in merila iz člena 12 Uredbe (ES) št. 443/2009 ter členov 2 in 4 Izvedbene uredbe (EU) št. 725/2011 izpolnjeni.
(5)
Vložnik je dokazal, da uporaba LED v žarometih za kratki svetlobni pramen, žarometih za dolgi svetlobni pramen, sprednjih pozicijskih svetilkah in svetilkah za osvetlitev registrske tablice ni presegala 3 % novih osebnih avtomobilov, registriranih v referenčnem letu 2009. V podporo temu se je vložnik skliceval na tehnične smernice, v katerih je naveden povzetek poročila v okviru pobude CLEPA LIGHT Sight Safety. Vložnik je uporabil vnaprej opredeljene funkcije in izračunal povprečne vrednosti podatkov v skladu s poenostavljenim pristopom iz tehničnih smernic.
(6)
Vložnik je v skladu s poenostavljenim pristopom, ki je opisan v tehničnih smernicah, uporabil halogenska svetila kot osnovno tehnologijo za dokazovanje zmanjšanja emisij CO2 zaradi učinkovite zunanje osvetlitve z uporabo svetlečih diod v žarometih za kratki svetlobni pramen, žarometih za dolgi svetlobni pramen, sprednjih pozicijskih svetilkah in svetilkah za osvetlitev registrske tablice.
(7)
Vložnik je zagotovil metodologijo za preskušanje zmanjšanja emisij CO2. Formule v njej so skladne s formulami, opisanimi v tehničnih smernicah za poenostavljen pristop v zvezi s funkcijami osvetlitve. Glede na to, da je vložnik podal vlogo za sveženj inovativne tehnologije učinkovite zunanje osvetlitve z uporabo svetlečih diod, se Komisiji zdi primerno, da se formule za izračun prihranka emisij CO2 spremenijo tako, da bodo odsevale skupni prihranek emisij CO2 zaradi svežnja osvetlitve. Zato se metodologija iz Priloge k Sklepu v nekaterih bistvenih elementih razlikuje od tiste, ki je bila odobrena z Izvedbenim sklepom 2014/128/EU. Komisija meni, da se bodo z metodologijo preskušanja zagotovili preverljivi, ponovljivi in primerljivi rezultati ter da se bodo realno prikazale koristi inovativne tehnologije v zvezi z emisijami CO2 s pomembno statistično značilnostjo v skladu s členom 6 Izvedbene uredbe (EU) št. 725/2011.
(8)
Glede na navedeno Komisija ugotavlja, da je vložnik zadovoljivo dokazal, da je inovativna tehnologija dosegla zmanjšanje emisij za najmanj 1 g CO2/km.
(9)
Ker vklop zunanje osvetlitve pri homologacijskem preskusu emisij CO2 iz Uredbe (ES) št. 715/2007 Evropskega parlamenta in Sveta (6) in Uredbe Komisije (ES) št. 692/2008 (7) ni potreben, se Komisija strinja, da standardni preskusni ciklus ne zadeva navedenih funkcij osvetlitve.
(10)
Aktiviranje zadevnih svetlobnih funkcij je obvezno, da se zagotovi varno delovanje vozila, in torej ni odvisno od izbire voznika. Na podlagi tega Komisija ugotavlja, da bi bilo treba zmanjšanje emisij CO2 zaradi uporabe svetlečih diod pripisati proizvajalcu.
(11)
Komisija ugotavlja, da je poročilo o preverjanju pripravila družba TÜV NORD Mobilität GmbH & Co. KG, ki je neodvisen in priglašen organ, ter da so v njem potrjene ugotovitve, navedene v vlogi.
(12)
Glede na navedeno Komisija ugotavlja, da odobritvi zadevne inovativne tehnologije ni treba ugovarjati.
(13)
Vsak proizvajalec, ki želi izkoristiti ugodnosti, povezane z zmanjšanjem svojih povprečnih specifičnih emisij CO2, da bi izpolnil svoj cilj glede specifičnih emisij s prihranki CO2 zaradi uporabe inovativne tehnologije, odobrene s tem sklepom, bi se moral v vlogi za pridobitev certifikata o ES-homologaciji za zadevna vozila v skladu s členom 11(1) Izvedbene uredbe (EU) št. 725/2011 sklicevati na ta sklep -
(14)
Za namene določanja splošne kode ekološke inovacije, ki se uporablja v zadevnih homologacijskih dokumentih v skladu s prilogami I, VIII in IX k Direktivi 2007/46/ES Evropskega parlamenta in Sveta (8), bi bilo treba določiti posamično kodo, ki se uporablja za inovativno tehnologijo, odobreno s tem sklepom.
(15)
Obdobje za oceno inovativne tehnologije iz člena 10(2) Izvedbene uredbe (EU) št. 725/2011 bo kmalu poteklo. Zato je primerno, da sklep začne veljati čim prej -
SPREJELA NASLEDNJI SKLEP:
Člen 1
1. Učinkovita zunanja osvetlitev s svetlečimi diodami, ki je namenjena uporabi v vozilih kategorije M1, se odobri kot inovativna tehnologija v smislu člena 12 Uredbe (ES) št. 443/2009.
2. Zmanjšanje emisij CO2 zaradi uporabe učinkovite zunanje osvetlitve s svetlečimi diodami iz odstavka 1 se določi z metodologijo iz Priloge.
3. Posebna koda ekološke inovacije, ki se vnese v homologacijsko dokumentacijo, ki se uporablja za inovativno tehnologijo, odobreno s tem sklepom, je „10“.
Člen 2
Ta sklep začne veljati sedmi dan po njegovi objavi v Uradnem listu Evropske unije.
V Bruslju, 9. februarja 2015

Labels: 3
7
8
20